CELEX: 32022D0552
Language: lv
Date: 2022-04-04 00:00:00
Title: Komisijas Īstenošanas lēmums (ES) 2022/552 (2022. gada 4. aprīlis), ar kuru nosaka, ka Amerikas Savienoto Valstu valsts mēroga vērtspapīru biržas, kas reģistrētas Vērtspapīru un biržas uzraudzības komisijā, atbilst juridiski saistošām prasībām, kas ir līdzvērtīgas Direktīvas 2014/65/ES III sadaļā noteiktajām prasībām, un tām piemēro efektīvu uzraudzību un prasību izpildi (Dokuments attiecas uz EEZ)

6.4.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 107/85
               
            
         KOMISIJAS ĪSTENOŠANAS LĒMUMS (ES) 2022/552
         (2022. gada 4. aprīlis),
         ar kuru nosaka, ka Amerikas Savienoto Valstu valsts mēroga vērtspapīru biržas, kas reģistrētas Vērtspapīru un biržas uzraudzības komisijā, atbilst juridiski saistošām prasībām, kas ir līdzvērtīgas Direktīvas 2014/65/ES III sadaļā noteiktajām prasībām, un tām piemēro efektīvu uzraudzību un prasību izpildi
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem (1) un jo īpaši tās 2.a panta 2. punktu,
         tā kā:
         
                     (1)
                  
                  
                     No “ārpusbiržas atvasinātā instrumenta” un “ārpusbiržas atvasināto instrumentu līguma” definīcijām, kas noteiktas Regulas (ES) Nr. 648/2012 2. panta 7) punktā, izriet, ka finanšu instrumenti, kuri nav ārpusbiržas atvasinātie instrumenti, ir atvasināto instrumentu līgumi, kuru izpilde notiek vai nu regulētā tirgū, kas definēts Eiropas Parlamenta un Padomes Direktīvas 2014/65/ES (2) 4. panta 1. punkta 21) apakšpunktā, vai trešās valsts tirgū, ko uzskata par līdzvērtīgu regulētam tirgum saskaņā ar Regulas (ES) Nr. 648/2012 2.a pantu. Tādējādi Regulas (ES) Nr. 648/2012 nolūkos atvasināto instrumentu līgumi, ko izpilda trešās valsts tirgū, kuru uzskata par līdzvērtīgu regulētam tirgum, būtu jāklasificē kā finanšu instrumenti, kas nav ārpusbiržas atvasinātie instrumenti.
                  
               
                     (2)
                  
                  
                     Saskaņā ar Regulas (ES) Nr. 648/2012 2.a pantu trešās valsts tirgus ir uzskatāms par līdzvērtīgu regulētam tirgum, ja minētais tirgus atbilst juridiski saistošām prasībām, kas ir līdzvērtīgas Direktīvas 2014/65/ES III sadaļā noteiktajām prasībām, un ja minētajā trešā valstī minētajam tirgum pastāvīgi piemēro efektīvu uzraudzību un prasību izpildi. Tāpēc būtu jānovērtē, vai ASV iedibinātās un Vērtspapīru un biržas uzraudzības komisijas (Securities and Exchange Commission, turpmāk “SEC”) uzraudzītās valsts mēroga vērtspapīru biržas (“VVB”) atbilst šīm prasībām.
                  
               
                     (3)
                  
                  
                     Šis līdzvērtības novērtējums attiecas tikai uz šā lēmuma pielikumā uzskaitītajām VVB, un tādējādi tas attiecas uz atvasinātajiem instrumentiem, kurus tirgo šajās biržās un kuriem tīrvērti veic EVTI atzīti CCP.
                  
               
                     (4)
                  
                  
                     1934. gada Vērtspapīru biržu likuma (Securities Exchange Act, turpmāk “Biržu likums”) 3. panta a) punkta 1) apakšpunktā birža ir definēta kā organizācija, apvienība (biedrība) vai personu grupa, kas veido, uztur vai nodrošina tirgu (tirdzniecības vietu) vai mehānismus, kuri paredzēti vērtspapīru pircēju darījumiem ar pārdevējiem vai citādā veidā attiecībā uz vērtspapīriem veic funkcijas, kādas parasti veic akciju birža. Papildus tam termins “birža” ir definēts SEC noteikumos 3b-16, proti, kā organizācija, apvienība (biedrība) vai personu grupa, kas savieto vairāku pircēju un pārdevēju rīkojumus attiecībā uz vērtspapīriem un izmanto ieviestas, nediskrecionāras metodes, vai nu nodrošinot tirdzniecības platformu, vai arī nosakot noteikumus, pēc kurām šādi rīkojumi savstarpēji mijiedarbojas, un pircēji un pārdevēji, kuri iesniedz šādus rīkojumus, vienojas par tirdzniecības noteikumiem. Atbilstīgi tam biržai ir jānodrošina daudzpusējas sistēmas darbība saskaņā ar nediskrecionāriem noteikumiem.
                  
               
                     (5)
                  
                  
                     Saskaņā ar Biržu likuma 19. panta a) punkta 1) apakšpunktu biržai ir jāreģistrējas SEC kā VVB, pirms tā var sākt darbību. SEC to reģistrē, ja SEC uzskata, ka attiecībā uz pieteicēju piemērojamās prasības ir izpildītas. SEC ir jāatsaka reģistrācija, ja minētās prasības nav izpildītas. Turklāt Biržu likumā ir paredzēts, ka birža ievieš mehānismus attiecībā uz visiem darbības veidiem, kuros pieteicējs ir vēlējies iesaistīties. Saskaņā ar Biržu likumu pastāvīga atbilstība sākotnējām VVB reģistrācijas prasībām ir nosacījums nepārtrauktai to reģistrācijas spēkā esībai. Līdz ar to reģistrētai VVB ir pienākums uzturēt spēkā noteikumus, politikas un procedūras atbilstīgi saviem likumiskajiem pienākumiem, un tai ir jābūt spējai šos savus pienākumus pastāvīgi izpildīt.
                  
               
                     (6)
                  
                  
                     Turklāt Biržu likumā ir precizēts, ka VVB ir jānodrošina dalībniekiem taisnīga piekļuve saviem tirgiem un pakalpojumiem. Piekļuves kritērijiem jābūt pārredzamiem, un tos nedrīkst piemērot netaisnīgi diskriminējošā veidā. Līdz ar to reģistrētām VVB ir jābūt spēkā skaidriem un pārredzamiem noteikumiem par vērtspapīru pielaidi tirdzniecībai, lai minētie vērtspapīri būtu brīvi apgrozāmi un to tirdzniecība varētu norisināties taisnīgā, pienācīgā un efektīvā veidā. Gan iespējas līgumu, gan kapitāla vērtspapīru biržām ir tādi standarti par iekļaušanu biržas sarakstā, kuriem piemēro SEC uzraudzību saskaņā ar Biržu likuma 19. pantu un noteikumiem 19.b-4. SEC noteikumos un standartos par iekļaušanu biržas sarakstā ir noteikts, ka biržas sarakstā iekļauto iespēju līgumu pamatā esošo vērtspapīru emitenti laikus atklāj informāciju, kas būtu būtiski svarīga ieguldītājiem, vai kas, iespējams, nozīmīgi ietekmēs vērtspapīru cenu. VVB ir aizliegts biržas sarakstā iekļaut tāda emitenta vērtspapīrus, kas neatbilst SEC noteikumos paredzētajām revīzijas komitejas prasībām. VVB nevar reģistrēt biržas sarakstā iekļauto iespēju līgumu pamatā esošus vērtspapīrus, attiecībā uz kuriem trūkst publiski pieejamas informācijas par vērtspapīriem un emitentu. SEC noteikumos 9.b-1 arī noteikts, ka iespējas līgumu tirgiem ir jāsagatavo iespējas līgumu informācijas atklāšanas dokuments ar konkrētu precizētu informāciju par biržā tirgoto iespējas līgumu raksturlielumiem un riskiem. Brokeriem-tirgotājiem jānodrošina klientiem minētais iespējas līgumu informācijas atklāšanas dokuments, un šis dokuments ir jāiesniedz SEC, pirms to izsniedz klientiem. Turklāt sabiedrība Options Clearing Corporation (“OCC”) ir biržas sarakstā iekļautu iespējas līgumu emitents. OCC ir reģistrēta SEC kā tīrvērtes sabiedrība un pašregulējoša organizācija. OCC ir jāievēro Biržu likuma 17.A pants, kurā cita starpā noteikts, ka OCC noteikumi kopumā jāizstrādā ar mērķi aizsargāt ieguldītājus un sabiedrības intereses. OCC noteikumiem piemēro SEC uzraudzību saskaņā ar Biržu likuma 19. pantu un SEC noteikumiem 19.b-4. Turklāt saskaņā ar 2010. gada Doda-Franka Volstrītas reformas un patērētāju aizsardzības likuma 806. panta e) punktu un SEC noteikumiem 19.b-4 SEC uzraudzību piemēro arī izmaiņām, kuras OCC plāno veikt savos noteikumos, darbībās vai procedūrās, kas varētu būtiski ietekmēt OCC radītā riska būtību vai līmeni. SEC noteikumu 17.Ad-22 c) punktā paredzēts, ka OCC publiski jāatklāj revidētie gada finanšu dati. Turklāt SEC noteikumu 17.Ad-22 e) punkta 23) apakšpunktā ir noteikts, ka OCC īsteno politiku un procedūras, kas cita starpā paredz publiskot visus attiecīgos noteikumus un būtiskās procedūras, tostarp saistību neizpildes pārvaldības noteikumu un procedūru galvenos aspektus, pamatdatus par darījumu apjomu un vērtībām un visaptverošu aprakstu par tās būtiskajiem noteikumiem, politiku un procedūrām attiecībā uz tās juridisko, pārvaldības, riska pārvaldības un darbības regulējumu. Pienācīga vērtspapīru tirdzniecība VVB tiek nodrošināta ar SEC pilnvarām konkrētos apstākļos apturēt tirdzniecību un izdot ārkārtas rīkojumus, un aizsargāt sabiedrības intereses un ieguldītājus. ASV tiesiskais regulējums ietver arī pirmstirdzniecības un pēctirdzniecības pārredzamības prasības attiecībā uz savlaicīgu informācijas sniegšanu tirgus dalībniekiem.
                  
               
                     (7)
                  
                  
                     Līdzko SEC reģistrē VVB, tā kļūst par pašregulējošu organizāciju (“PRO”). Tirgus starpnieku pašregulēšana ar PRO sistēmu ir viens no ASV tiesiskā regulējuma pamatelementiem. PRO ir primāri atbildīgas par tādu noteikumu ieviešanu, saskaņā ar kuriem to dalībnieki veic darījumdarbību, un par to dalībnieku veiktās darījumdarbības uzraudzīšanu. Kā pašregulējoša organizācija VVB uzrauga savu dalībnieku un ar tiem saistīto personu atbilstību Biržu likumam un ar to saistītajiem noteikumiem, kā arī saviem iekšējiem noteikumiem un nodrošina minēto prasību izpildi. Ja dalībnieki neievēro atbilstību VVB noteikumiem, VVB ir pienākums vērsties pret jebkuriem potenciāliem tās dalībnieku izdarītiem tirgus noteikumu vai federālo vērtspapīru likumu pārkāpumiem. Tai ir arī pienākums par nozīmīgiem pārkāpumiem informēt SEC.
                  
               
                     (8)
                  
                  
                     Tādējādi juridiski saistošās prasības, kas piemērojamas VVB, kuras saņēmušas atļauju ASV, un kas noteiktas VVB darbības tiesiskajā regulējumā, pēc būtības ir līdzvērtīgas Direktīvas 2014/65/ES III sadaļā noteiktajām prasībām šādās jomās: atļauju piešķiršanas process, prasības attiecībā uz definīcijām, piekļuve atzītai biržai, prasības attiecībā uz organizāciju, finanšu instrumentu tirdzniecības atļaušana, instrumentu tirdzniecības apturēšana un to izslēgšana no tirdzniecības, atbilstības uzraudzīšana un piekļuve tīrvērtes un norēķinu mehānismiem.
                  
               
                     (9)
                  
                  
                     Tādēļ Komisija secina, ka juridiski saistošās prasības attiecībā uz ASV iedibinātiem VVB ir līdzvērtīgas Direktīvas 2014/65/ES III sadaļā noteiktajām prasībām.
                  
               
                     (10)
                  
                  
                     Attiecībā uz iedarbīgu uzraudzību 1933. gada Vērtspapīru likums (Securities Act, turpmāk “Vērtspapīru likums”) un Biržu likums ir galvenie primārie tiesību akti, ar ko attiecībā uz vērtspapīru tirdzniecību ASV izveidots regulējums, kura izpildi iespējams panākt tiesā. Ar Biržu likumu SEC ir piešķirtas plašas pilnvaras attiecībā uz visiem vērtspapīru nozares aspektiem, tai skaitā pilnvaras reģistrēt, regulēt un pārraudzīt brokerus-tirgotājus, pārveduma aģentus un tīrvērtes aģentūras, kā arī ASV pašregulējošas organizācijas, tostarp valsts mēroga vērtspapīru biržas.
                  
               
                     (11)
                  
                  
                     Biržu likumā ir noteikti vairāki konkrēti tirgos aizliegti rīcības veidi, un tajā ir paredzētas SEC disciplināras pilnvaras pār regulētām sabiedrībām un ar tām saistītām personām. Turklāt ar Biržu likumu SEC ir pilnvarota pieprasīt regulārus informācijas pārskatus no uzņēmumiem, kuru vērtspapīri tiek tirgoti publiski. Tirgus starpnieku pašregulēšana ar PRO sistēmu ir viens no ASV tiesiskā regulējuma pamatelementiem. Saskaņā ar ASV tiesisko regulējumu PRO kā regulatori ir primāri atbildīgas par tādu noteikumu ieviešanu un uzraudzību, saskaņā ar kuriem to dalībnieki veic darījumdarbību.
                  
               
                     (12)
                  
                  
                     Biržu likumā ir noteikts, ka visām reģistrētajām VVB ir jāspēj nodrošināt, ka to dalībnieki un ar to dalībniekiem saistītās personas ievēro atbilstību Biržu likumam un ar to saistītajiem noteikumiem, kā arī saviem iekšējiem noteikumiem. Pastāvīgās VVB uzraudzības ietvaros SEC izvērtē katras biržas spēju apsekot savus dalībniekus un to darbību tirdzniecības jomā. VVB ir arī pienākums vērsties pret jebkuriem potenciāliem tās dalībnieku izdarītiem tirgus noteikumu vai federālo vērtspapīru likumu pārkāpumiem un ziņot SEC par šādiem potenciāliem pārkāpumiem.
                  
               
                     (13)
                  
                  
                     Saistībā ar savu pienākumu nodrošināt, ka dalībnieki ievēro atbilstību, katra VVB ir atbildīga par Biržu likuma un saskaņā ar to pieņemto noteikumu pārkāpumu izmeklēšanu un saukšanu pie atbildības. SEC pēc sava ieskata var arī izmeklēt un saukt pie atbildības par Biržu likuma un saskaņā ar to pieņemto noteikumu pārkāpumiem. SEC veic arī PRO noteikumu pārskatīšanu. Saskaņā ar Biržu likuma 19. panta h) punktu SEC var piemērot sankcijas PRO, kas nepamatoti vai bez attaisnojoša iemesla nav nodrošinājušas to, ka kāds dalībnieks vai ar to saistīta persona ievēro atbilstību jebkurām PRO noteikumu prasībām.
                  
               
                     (14)
                  
                  
                     Saskaņā ar Biržu likuma 21. pantu SEC var izmeklēt PRO noteikumu pārkāpumus un piemērot sankcijas PRO dalībniekiem, kuri pārkāpj minētos noteikumus. Pastāvīgās PRO uzraudzības ietvaros SEC izvērtē katras VVB spēju uzraudzīt savus dalībniekus un to darbību tirdzniecības jomā. VVB ir pienākums informēt SEC par noteikumu grozījumiem.
                  
               
                     (15)
                  
                  
                     Attiecībā uz efektīvu prasību izpildi SEC ir plašas pilnvaras izmeklēt faktiskus vai potenciālus ASV federālo vērtspapīru likumu, tostarp Biržu likuma un saskaņā ar to pieņemto noteikumu pārkāpumus. SEC saskaņā ar tās uzraudzības pilnvarām var iegūt datus no regulētām sabiedrībām. Turklāt savu pavēstes izsniegšanas pilnvaru ietvaros SEC no jebkuras fiziskas vai juridiskas personas jebkur ASV teritorijā var panākt dokumentu iesniegšanu vai liecības sniegšanu piespiedu kārtā. SEC ir pilnvaras veikt izpildes panākšanas darbības, iesniedzot federālā rajona tiesā civilprasību vai uzsākot administratīvo procesu administratīvā tiesā, kurai piekritīgas SEC lietas, par ASV federālo vērtspapīru likumu pārkāpumiem, tostarp iekšējas informācijas izmantošanu tirdzniecībā un tirgus manipulāciju. Civilprocesā SEC var prasīt nelikumīgi gūtas peļņas piedzīšanu, interešu aizsardzību pirmssprieduma stadijā, civiltiesiskus naudas sodus, tiesas izpildu rakstu, kā arī citus papildu aizsardzības līdzekļus, tostarp grāmatvedības dokumentu izprasīšanu no atbildētāja.
                  
               
                     (16)
                  
                  
                     Administratīvajā procesā sankcijas var ietvert liegumus, darbības ierobežojumus, civiltiesiskus sodus, kā arī nelikumīgi gūtas peļņas piedzīšanu vai aizliegumus konkrētām fiziskām personām, vai juridiskas personas reģistrācijas atcelšanu. SEC ir pilnvarota arī iesniegt izpildes panākšanas prasību pret kādu PRO par tai paredzēto funkciju neveikšanu vai nepienācīgu veikšanu. Turklāt SEC ir pilnvarota jebkurā pierādījumu iegūšanas vai izmeklēšanas stadijā koordinēt savas izpildes panākšanas darbības ar sadarbības partneriem iekšzemē un ārvalstīs, tostarp lietu nodot izskatīšanai ASV Tieslietu departamentā – kriminālvajāšanai – vai citām krimināltiesību vai regulatīvām struktūrām darbību veikšanai. Turklāt SEC ir pilnvaras saviem sadarbības partneriem iekšzemē un ārvalstīs sniegt publiski nepieejamu informāciju.
                  
               
                     (17)
                  
                  
                     ASV tiesiskais un uzraudzības regulējums nodrošina arī tirgus pārredzamību un integritāti, novēršot tirgus ļaunprātīgu izmantošanu, kas izpaužas kā iekšējās informācijas izmantošana un tirgus manipulācija. Minētais tiesiskais un uzraudzības regulējums aizliedz rīcību, kas varētu radīt traucējumus tirgu darbībā, tostarp tirgus manipulāciju un nepatiesas vai maldinošas informācijas paziņošanu. Minētais tiesiskais un uzraudzības regulējums arī pilnvaro SEC veikt izpildes panākšanas darbības pret šādu rīcību.
                  
               
                     (18)
                  
                  
                     Tādēļ Komisija secina, ka valsts mēroga vērtspapīru biržām ASV pastāvīgi piemēro efektīvu uzraudzību un prasību izpildi.
                  
               
                     (19)
                  
                  
                     Tādēļ Regulas (ES) Nr. 648/2012 2.a panta nosacījumi tiek uzskatīti par izpildītiem attiecībā uz VVB, kam atļauju piešķīrusi un ko uzrauga ASV SEC.
                  
               
                     (20)
                  
                  
                     Šā lēmuma pamatā ir juridiski saistošās prasības, kuras attiecas uz VVB un kuras ASV tiek piemērotas šā lēmuma pieņemšanas brīdī. Komisija sadarbībā ar EVTI turpinās regulāri uzraudzīt uzraudzības un prasību izpildes regulējumu attiecībā uz VVB un to nosacījumu izpildi, uz kuru pamata ir pieņemts šis lēmums.
                  
               
                     (21)
                  
                  
                     Regulāra tāda tiesiskā un uzraudzības regulējuma pārskatīšana, ko ASV piemēro VVB, neskar Komisijas iespējas jebkurā laikā veikt īpašu pārskatīšanu, ja nozīmīgas norises liek Komisijai atkārtoti novērtēt ar šo lēmumu piešķirto līdzvērtību. Šādas atkārtotas novērtēšanas rezultātā šis lēmums var tikt atcelts.
                  
               
                     (22)
                  
                  
                     Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Regulas (ES) Nr. 648/2012 2. panta 7) punkta nolūkos tās Amerikas Savienoto Valstu valsts mēroga vērtspapīru biržas, kas reģistrētas Vērtspapīru un biržas uzraudzības komisijā (Securities and Exchange Commission) un norādītas šā lēmuma pielikumā, atbilst juridiski saistošām prasībām, kas ir līdzvērtīgas Direktīvas 2014/65/ES III sadaļā noteiktajām prasībām, un tām piemēro efektīvu uzraudzību un prasību izpildi.
         
         
            2. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Briselē, 2022. gada 4. aprīlī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 201, 27.7.2012., 1. lpp.
         
         
            (2)  Eiropas Parlamenta un Padomes Direktīva 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/ES un Direktīvu 2011/61/ES (OV L 173, 12.6.2014., 349. lpp.).
      
      
         
            PIELIKUMS
            
               Valsts mēroga vērtspapīru biržas, kuras reģistrējusi ASV Vērtspapīru un biržu komisija un kuras uzskatāmas par līdzvērtīgām regulētajiem tirgiem:
            
            
                        a)
                     
                     
                        BOX Exchange LLC;
                     
                  
                        b)
                     
                     
                        Cboe BZX Exchange, Inc.;
                     
                  
                        c)
                     
                     
                        Cboe C2 Exchange, Inc.;
                     
                  
                        d)
                     
                     
                        Cboe EDGX Exchange, Inc.;
                     
                  
                        e)
                     
                     
                        Cboe Exchange, Inc.;
                     
                  
                        f)
                     
                     
                        Miami International Securities Exchange, LLC;
                     
                  
                        g)
                     
                     
                        MIAX Emerald, LLC;
                     
                  
                        h)
                     
                     
                        MIAX PEARL, LLC;
                     
                  
                        i)
                     
                     
                        Nasdaq GEMX, LLC;
                     
                  
                        j)
                     
                     
                        Nasdaq ISE, LLC;
                     
                  
                        k)
                     
                     
                        Nasdaq BX, Inc.;
                     
                  
                        l)
                     
                     
                        Nasdaq MRX, LLC;
                     
                  
                        m)
                     
                     
                        Nasdaq PHLX, LLC;
                     
                  
                        n)
                     
                     
                        Nasdaq Options Market, LLC;
                     
                  
                        o)
                     
                     
                        
                           NYSE American Options, LLC; un
                     
                  
                        p)
                     
                     
                        NYSE Arca, Inc.